Angkat martabat BCF • Jadi acara kebudayaan peringkat antarabangsa
PERASMIAN… Dato Sri Dr. Sim Kui Hian menyempurnakan majlis perasmian BCF 2022 di pentas utama Dataran Tun Tuanku Bujang, malam semalam. SIBU: Festival Kebudayaan Borneo (BCF) berpotensi untuk diangkat sebagai acara kebudayaan peringkat antarabangsa pada masa hadapan melalui kerjasama Kementerian Pelancongan, Industri Kreatif dan Seni Persembahan (MTCP) dan Kementerian Seni dan Kebudayaan Pelancongan (MOTAC). Timbalan Premier Sarawak, Dato Sri Dr Sim Kui Hian berkata,  BCF telah dirasmikan pada tahun 2003 selepas pelbagai penampilan pertama yang berjaya iaitu Pesta Sibu, Sambutan Milenium dan Borneo Tribal Extravaganza.  “Perkembangan BCF juga menyaksikan pembangunan bandar Sibu.  BCF, sudah pasti merupakan acara paling ikonik dan kemuncak utama Kalendar  Acara Pelancongan Sibu,” jelasnya semasa berucap merasmikan BCF 2022 di pentas utama Dataran Tun Tuanku Bujang, malam semalam. Dr Sim yang juga Menteri Kesihatan Awam, Perumahan dan Kerajaan Tempatan itu berkata, BCF merupakan perayaan kebudayaan untuk memupuk rasa hormat dan keterbukaan dalam kalangan kepelbagaian etnik.  “Ini adalah platform yang ideal bagi menyemai kecantikan dalam berbilang kaum untuk mewujudkan minat bersama kita, matlamat utama adalah untuk menyatukan orang daripada komuniti yang berbeza,” ujarnya. Beliau amat menghargai usaha MPS untuk menjayakan acara tersebut (BCF) selepas dua tahun.  “Ia adalah acara pelancongan yang sangat baik untuk meningkatkan pemulihan ekonomi tempatan.  Namun begitu, kita harus terus berganding bahu untuk memutuskan rantaian sebarang jangkitan penyakit,” tegasnya. Beliau juga memberitahu, pelancongan merupakan sektor ekonomi yang penting kerana ia mampu mewujudkan pelbagai peluang pekerjaan dan memberikan sumber pendapatan kepada ramai pihak di negara maju atau membangun. “Sibu adalah sebuah bandar yang diberkati kerana terletak secara geografi di pertemuan Sungai Rajang dan Igan.  “Selain itu, Sibu juga menyediakan hab penting yang terdiri daripada pusat ekonomi, kebudayaan dan pendidikan di wilayah tengah Sarawak,” ujarnya. Turut hadir ialah Timbalan Menteri Pelancongan, Industri Kreatif dan Seni Persembahan I Datuk Sebastian Ting, Timbalan Menteri Kesihatan Awam, Perumahan dan Kerajaan Tempatan II yang juga Ahli Dewan Undangan Negeri (ADUN) Pelawan, Michael Tiang, Pengerusi Majlis Perbandaran Sibu (MPS), Clarence Ting, Timbalan Pengerusi MPS yang juga Pengerusi Jawatankuasa Penganjur BCF, Bujang Abdul Majid, ADUN Bukit Assek, Joseph Chieng serta yang lain. Oleh AKUN GIMAN 
See author's posts
